ฝรั่งโวยไม่รับแจ้งข้อมูลห้างไหนเปิด-ปิด มาเก้อ
นักท่องเที่ยวต่างชาติมาราชประสงค์เก้อ เหตุไม่รู้ศูนย์กลางช็อปปิ้งตบแถวปิดห้างหนีม็อบ เรียกร้องอยากได้ข้อมูลการปิดเปิด
4 เม.ย. 2553

นักท่องเที่ยวต่างชาติมาราชประสงค์เก้อ เหตุไม่รู้ศูนย์กลางช็อปปิ้งตบแถวปิดห้างหนีม็อบ เรียกร้องอยากได้ข้อมูลการปิดเปิด
ชาวต่างชาติ สัญชาติฝรั่งเศส ซึ่งอยู่ประเทศไทยมา 15 ปี ทำงานในอุตสาหกรรมด้านโลจิสติกส์ เปิดเผยว่า วันนี้ตั้งใจมาศูนย์การค้าเกษรโดยเฉพาะ เพราะจะมาซื้อเสื้อผ้าที่มีเฉพาะห้างนี้ แต่ก็ต้องมาเก้อ เพราะไม่รู้ว่าห้างเกษรปิดให้บริการ
"เวลาดูข่าวช่องภาษาไทย ก็ฟังไม่รู้เรื่อง ก็อยากจะให้มีการแจ้งชาวต่างชาติด้วยว่า ห้างสรรพสินค้าสำคัญๆห้างไหนจะปิดจะเปิดอย่างน้อยไม่มีรายงานข่าวก็ให้มีตัวหนังสือวิ่งใต้จอก็ยังดี จะได้วางแผนล่วงหน้า เพราะวันนี้มาก็มาเก้อ เข้าห้างไม่ได้" หลังจากนั้นชาวฝรั่งเศสคนนี้ หันไปใช้โทรศัพท์มือถือ เก็บภาพการชุมนุมของกลุ่มคนเสื้อแดงหลายมุมหลายช็อตเป็นที่ระลึก
นายพอล ลุดวิก ที่เดินทางมาทำธุรกิจในประเทศไทย โดยเป็นธุรกิจที่มีสัญญาร่วมกับโรงงานย่านลำลูกกาจ.ปทุมธานี เปิดเผยว่า เดินทางมาประเทศไทยเป็นประจำติดต่อกันมา 5 ปี รอบนี้มาอยู่นาน 2 สัปดาห์ ก็ได้รับผลกระทบบ้างจากการชุมนุม เพราะวันนี้ตั้งใจจะมาซื้อเสื้อเชิ้ตโปโล ห้างไหนซักห้าง ก็เตรียมงบประมาณไว้ 500-2,000 บาท แต่วันนี้ศูนย์การค้าที่อยู่ใกล้โรงแรมปิดกันหมด ไปไหนไม่ได้คงทำงานต่อที่โรงแรม
ทั้งนี้ ไม่รู้สึกกังวลหรือเป็นห่วง เพราะต้นสังกัดเลือกโรงแรมที่มีความปอลดภัยสูง ซึ่งก็คือ โรงแรมคอนราด หรือไม่ก็โรงแรมพลาซ่าแอทธินี ส่วนเรื่องการทำงานไม่ได้รับผลกระทบเพราะไปทำงานไกลถึงลำลูกกา
"แม้จะไปไปมามา แต่ก็มาไทยติดต่อ 5 ปี ก็คิดว่าเข้าใจปัญหาการเมืองไทยเป็นอย่างดี จุดเริ่มอาจจะอยู่ที่พ.ต.ท.ทักษิณ ซึ่งมีทั้งความเป็นนักธุรกิจ และรับตำแหน่งนายกของประเทศไทย ซึ่งอันที่จริงควรจะแยกบทบาททั้งสองออกจากกัน อย่างไรก็ดีการที่กลุ่มคนเสื้อแดงออกมาประท้วงก็ถือว่าเป็นการยกปัญหามาให้ทุกคนได้เห็น ก็เป็นเรื่องดี แต่ก็มองไม่ออกว่าปัญหานี้จะแก้ได้อย่างไร เพราะไม่รู้เรื่องกฎหมายไทย แต่ก็เห็นว่ามันต้องกลับแก้ที่กฎหมายของไทยเลย" นายลุดวิกกล่าว
ขณะที่นักสื่อสารมวลชนรายหนึ่ง ซึ่งทำงานในนิตยสารรถยนต์ เปิดเผยว่า ในฐานะที่เป็นสื่อมวลชนเหมือนกัน มองว่าสื่อมวลชนไทยเสนอข่าวเกินความจริงไปหน่อย และค่อนข้างบิดเบือน เหมือนเลือกเสนอข่าวหนึ่งและไม่เสนออีกข่าวหนึ่ง ส่วนตัวก็ได้รับผลกระทบบ้างจากการชุมนุมแต่ไม่มาก วันนี้ตั้งใจถ่ายรูปการชุมนุมโดยเฉพาะ เพื่อนำไปลงในนิตยสารที่ตัวเองสังกัดอยู่
รายงานแจ้งว่า มีนักท่องที่ยวหลายกลุ่มสอบถามกับคนไทยที่อยู่แถวนั้นว่า ห้างสรรพสินค้าแห่งไหนเปิดบ้าง เพราะตั้งใจมาซื้อของ ซึ่งคนไทยแก็แนะนำให้ไปห้างใกล้เคียง
สำหรับบรรยากาศโดยรอบพบว่า ขณะนี้สกายวอร์ค ซึ่งเป็นพื้นที่ของบริษัท รถไฟฟ้ากรุงเทพ หรือบีทีเอส ตั้งแต่ห้างเกษร จนถึงห้างสยามพารากอน ได้ปิดประตูรั้วไม่ให้เดินผ่าน โดยพนักงานบีทีเอส ให้เหตุผลว่า กลัวถล่มลงมา เพราะมีประชาชนจำนวนมากที่หยุดดูและถ่ายรูปการชุมนุม ขณะที่หน้าประตูรั้วมีปากกาเมจิกเขียนข้อความในกระดาษว่า "ขอความร่วมมืออย่าเปิดประตูนี้ จากแกนนำนปช."